
הצעת חוק שיווי זכויות האישה (תיקון – ייצוג הולם בוועדות), התשס"ד-2004,
של חברי הכנסת מלי פולישוק-בלוך, רוני בריזון, אתי לבני (פ/2561)

היו"ר אתי לבני:

	בוקר טוב. אנחנו פותחים את הישיבה בנושא הצעת חוק של חברת הכנסת מלי פולישוק-בלוך – הצעת חוק שיווי זכויות האישה (תיקון – ייצוג הולם בוועדות). 

	חברת הכנסת פולישוק, בבקשה.

מלי פולישוק-בלוך:

	אני חושבת שהחוק הזה כל כך פשוט וברור, שאפשר לסגור את הישיבה בחמש דקות. תיאמנו את זה גם עם הגורמים הממשלתיים.

	הרעיון הוא שלא תהיה ועדה ציבורית שהממשלה ממנה – אני רציתי להחיל את זה על יותר, אבל נלך צעד צעד - ובשלב הזה לא תהיה ועדה ציבורית שהממשלה ממנה שלא תהיה בה נציגות הולמת לשני המינים. זה הרעיון הבסיסי.

	אתן דוגמה. השר שטרית לפני זמן-מה מינה ועדה לבדיקת נושא תאונות הדרכים. לא ראיתי את רשימת המשתתפים אבל אמרו לי מקורות יודעי דבר שאין שם אף אישה. זוהי ועדת מומחים. אין מומחיות, אין גם נהגות. יש הרבה מאוד היבטים. נשים "יוק".

	אני חושבת שזה אבסורד, מה עוד שזה נושא שהוא כל כך מהותי לכל אחד מאיתנו, ואנחנו בכל זאת אי אלו אחוזים בודדים באוכלוסייה הישראלית. 

	לכן, אני חושבת שצריך לצאת מכאן גינוי לשר התחבורה שלא שם לבו לכך, ואנחנו לא מבקשים טובות. ממש לא. זה לא בכיוון הזה בכלל. אנחנו טוענות שהזווית הנשית היא זווית ראויה וחשובה; אנחנו טוענות שהראייה הנשית נותנת משקל נוסף ויצירתיות נוספת להחלטות; אנחנו טוענות שהנהיגה הנשית – יש לה גם משמעות. אנחנו גם יודעות שנשים עושות פחות תאונות באופן משמעותי. 

	אני נותנת דוגמה כדי שלא יקבלו אותנו או את הצעת החוק הזאת אפילו כמי שעושה לנו טובות. אנחנו לא באות מהנקודה הזאת בכלל. אנחנו באות לתבוע לא את זכויותינו, אלא את הערך המוסף שלנו. זאת הנקודה המרכזית, כי הערך המוסף של אישה שיושבת בוועדה ורואה זאת בעיניים אחרות שונות מאשר הגברים – על כל ההיבטים – זה מה שאנחנו באות להגיד ועל כך אנחנו נלחמות. 

	הממשלה הבינה שאין לה ברירה, כך  שאני מציעה להתקדם עם הנושא.

היו"ר אתי לבני:

	את מסכימה לעשות את התיקונים, בתיאום.

מלי פולישוק-בלוך:

	תיאמנו כבר, מה עוד יש לתאם?

דלית דרור:

	זה כבר אחרי התיאום. 




היו"ר אתי לבני:

	ועדות שהקימה הכנסת, אמרנו שיורד.

דלית דרור:

	ירד, וגם לא כל הוועדות שהממשלה ממנה, אלא ועדות ציבוריות. 

היו"ר אתי לבני:

	הניסוח יהיה בהתאם.

מלי פולישוק-בלוך:

איזה עוד ועדות הממשלה מקימה?

דלית דרור:

אם היא מקימה ועדה פונקציונלית אד הוק. 

מלי פולישוק-בלוך:

	הוועדה הזאת בענייני תחבורה, האם היא ועדה ציבורית?

דלית דרור:

	כן. כאשר מדובר על ועדות שהן באות לבדוק איזשהו נושא וצריך מומחיות – אפילו לא רק מומחיות, אלא הפקיד המסוים שזה תחום עיסוקו – שם אנחנו רוצים להשאיר את הגמישות הפונקציונלית לאותה ועדה.

	כפי שהעירה היועצת המשפטית בדיון מקדים שהיה לנו – קשה להתוות את הגבול, אבל ברור שוועדה כמו רוט-לוי, או טל לגבי גיוס בחורי ישיבות, או רבינוביץ' לגבי מס הכנסה – ברור שאלה ועדות ציבוריות, אבל לא כל צוות שהממשלה ממנה. 

מלי פולישוק-בלוך:

	הוועדה לענייני תחבורה זה פונקציונלי.

דלית דרור:

	אני חושבת שכן. הייתי רוצה לראות את המנדט שניתן להם כדי להגיד סופית, אבל למיטב הבנתי זו ועדה ציבורית. 

	קשה להתוות את הגבול. יכול להיות שאנחנו צריכים לומר – ועדות שעיקרן נציגי ציבור, או משהו כזה. אני לא רוצה למנוע מהממשלה להקים צוות אד הוק של מנהל אגף תגמולים ושיקום, יחד עם הרפרנט במשרד המשפטים לנושא תגמולים ושיקום, במקרה שניהם גברים או שניהם נשים. 

	זה מה שמטריד אותי – להשאיר את הגמישות הזאת בצוותים כאלה.




מלי פולישוק-בלוך:

	את יכולה לעשות את זה רחב, ותסייגי ועדות שממונות על-פי מינויים לתפקידים, פונקציות שממנות אותן, כי אם צריך את מנכ"ל כך וכך ואת מנכ"ל כך וכך ואת ראש לשכה זה וזה – אז מי שממלא את הפונקציה הוא עושה את זה.

דלית דרור:

	זאת הבעיה היחידה שלי עם זה.

מלי פולישוק-בלוך:

	אז תסייגי את זה – למעט ועדות שממונות על-פי תפקידם של המשתתפים. 

דלית דרור:

	לפעמים יש ועדות מעורבות – שחלק מהאנשים הם פקידי ממשלה על-פי תפקידם, חלק גדול מהם נשים גם, וחלק הם נציגי ציבור.

מלי פולישוק-בלוך:

	אז אין לך בעיה.

דלית דרור:

	ואז כן צריך ייצוג הולם. אם כל הפקידים הם פקידות – אז אין בעיה.

מלי פולישוק-בלוך:

	כל ועדה שהיא לא פֶר תפקיד, שהיא לא מוגדרת כתפקיד שהחברים בה מוגדרים בה על-פי תפקידם – היא צריכה להיות תחת ההגדרה הזאת של החוק.

דלית דרור:

	את זה אפשר לעשות. 

קרן גייר:

	ועדה מייעצת לבנק ישראל היא ועדה שחוקקה על-פי חוק, אז לא יהיה שם ייצוג הולם לנשים? זה משפיע מאוד על כל תחומי החיים של נשים. 

דלית דרור:

	כל ועדה שאתם מבקשים לגביה התייחסות – אני רוצה לראות מה כתוב בחוק. האם כתוב בחוק בדיוק ההרכב, ומה יהיו התפקידים של כל החברים.

הלית מגידו:

	או שכתוב: השר ימנה שלושה נציגים. 

דלית דרור:

	צריך לראות לגבי כל ועדה איך זה כתוב.

מלי פולישוק-בלוך:

	אני מציעה פתרון פשוט – בואו נעשה חוק שהוא רחב, נסייג את זה על-פי תפקידים, נעביר את החוק ואחר כך נתחיל לבדוק. כל ועדה שקיימת על-פי חוק – נתחיל לבדוק אותה.

דלית דרור:

	אנחנו אף פעם לא נכסה את כל הוועדות הקיימות, אפילו לא הסטטוטוריות, קל וחומר הצוותים אד הוק שהם לא סטטוטוריים.

מלי פולישוק-בלוך:

	נבקש מה- מ.מ.מ בכנסת שיערוך לנו סריקה של כל הוועדות הסטטוטוריות שעל-פי חוק כתוב מי חבר בהן,  ואם נראה שזה מונע על-פי חוק ייצוג של נשים – נשנה את החוק הספציפי, אבל זה סיפור אחר, נטפל בכך בנפרד.

	כרגע, החוק צריך להיות ככל האפשר רחב – תחת המטרייה של הממשלה – למעט מי שהוגדר - - -

היו"ר אתי לבני:

	מתמנה מכוח תפקידו. 

מלי פולישוק-בלוך:

	זה בדיוק המשפט היפה – מתמנה מכוח תפקידו. האם זה מקובל עלייך?

דלית דרור:

	כן, זה פתרון טוב. למעט לגבי ועדות שחבריהן מתמנים מכוח תפקידם.

רבקה שקד:

	אני רואה את הנוסח רק עכשיו, לא היינו שותפים לדיונים המוקדמים. 

דלית דרור:

	זה רק ברבע שעה שלפני הדיון.

רבקה שקד:

	לא ברור מפה שזאת ועדה דווקא סטטוטורית קודם כל. יש ועדות סטטוטוריות ויש סתם ועדות אד הוק שמקימים – ויש הרבה מאוד ועדות אד הוק – ונדמה לי שאותה ועדה שהרגיזה אותך מרגיזה גם אותי, כי אני קיבלתי תלונות מהעובדות במשרד, ובצדק רב, היא לא סטטוטורית. השר החליט. 

מלי פולישוק-בלוך:

	אז על אחת כמה וכמה שזה יפול פה, בוודאי שכן.




רבקה שקד:

	אני לא יודעת, אני רוצה לשמוע מה חושב על כך משרד המשפטים – האם זה על אחת כמה וכמה, כי אם אנחנו כותבים רק ועדה סטטוטורית - - -

דלית דרור:

	לא. לא נכתוב רק ועדה סטטוטורית. 

רבקה שקד:

	מנכ"ל מקים ועדה.

מלי פולישוק-בלוך:

	לא אמרנו שיהיה כתוב רק סטטוטורית. יהיה כתוב: כל ועדה שהממשלה ממנה, שהחברים בה מתוקף תפקידם. 

	אתן דוגמה אחרת. אם יגיד משרד הבריאות: אני ממנה ועדה של כל מנהלי בתי החולים. זה לא סטטוטורי, אבל אם יש שם אישה – יש שם אישה. על זה אנחנו מדברים. לגבי סטטוטורית אנחנו נעשה טיפול נוסף בנפרד.

רבקה שקד:

	אני רוצה לתת דוגמה של שאלה שעלתה אצלנו. יש החלטת ממשלה על ועדות איתור למשרות מאוד בכירות בשירות המדינה. בהחלטת הממשלה מצד אחד כתוב שבכל ועדה תהיה חברה אישה – זה מתאים לחוק שיווי זכויות האישה כי זה בעצם תחליף לוועדת מכרזים ומינויים. מצד שני, הממשלה הצביעה על בעלי תפקידים שישבו באותן ועדות, ויש הרבה יותר מדי ועדות שבהן בין הנציגים הפונקציונליים אין נשים. 

	התחילו להיות יותר מדי ועדות איתור ללא נשים. באמת, אלה ועדות שבוחרות אנשים לעבודה.

מלי פולישוק-בלוך:

	מה את מציעה?

רבקה שקד:

	מה שאנחנו עושים היום בנציבות במקרה הזה – כתוב שם נציב שירות המדינה או נציגו, שזה בדרך כלל או נציב שירות המדינה או המשנה לנציב שירות המדינה. מה שקורה, היכן שאין אישה – תמיד מחפשים אישה מבחוץ, אחת הנשים המאוד בכירות משירות המדינה, שהן בעצם לא עובדות נציבות שירות המדינה.

יוצא, שבעצם הנציב מסמיך איזושהי אישה לא מהנציבות כדי לפתור את הבעיה הזאת, וזהו פתרון לא טוב כי אולי יש ועדות שהיה רצוי שדווקא הנציב או המשנה שלו יישבו. 

אני הצעתי בתוך הנציבות לפתור במקרה הזה על-ידי שילוב של נציגת ציבור במקרים כאלה, כי תמיד אפשר למצוא בכל ועדה פונקציונלית נציגת ציבור – אם זה מתוך האקדמיה, אם זה מתוך פעילות חברתית.

מלי פולישוק-בלוך:

אז מה את רוצה? שאנחנו נכתוב שבכל ועדה - - -

רבקה שקד:

אני לא יודעת. אני מציפה את הבעיה, אני לא מציגה פה הצעה לחקיקה. 

דלית דרור:

זאת אומרת שזאת החלטת ממשלה שצריך לשנות אותה. ההרכב של ועדות האיתור נקבע בהחלטת ממשלה.

רבקה שקד:

זה לגבי העניין הספציפי של ועדות איתור, אבל כשאנחנו פה עושים דבר חקיקה שמתייחס לוועדות – יש שונות מאוד גדולה בין ועדה לוועדה ואנחנו צריכים איכשהו לשמור לעצמנו מסגרת גמישות שמאפשרת גם בוועדה לכאורה פונקציונלית – אני לא מדברת על התכנסות של מנהלי בתי חולים.

מלי פולישוק-בלוך:

הרעיון ברור, אבל איך עושים את זה בפועל?

רבקה שקד:

נניח ועדה בנושא תאונות דרכים – כל המנהלים הבכירים במשרד התחבורה שנוגעים לעניין הם גברים, אז מה, אז לא תהיה אישה באותה ועדה?

היו"ר אתי לבני:

מה ההצעה? להוסיף נציג ציבור? 

רבקה שקד:

או נציגת ציבור, עובדות במשרד התחבורה שאולי הן יותר זוטרות, אולי הן בדרגה אחת פחות, אבל יש להן מה להגיד בנושא.

היו"ר אתי לבני:

אבל נדמה לי שאנחנו מרחיבים את זה עכשיו. 

רבקה שקד:

זה דורש כמובן מאמץ מהשר הממנה, מהמנכ"ל הממנה. הדברים האלה מעוררים התמרמרות מאוד גדולה במשרדים. עובדות המדינה ערות לכך, יש המון תלונות וזה מנציח מנגנון שבו נשים לא נמצאות במוקדי קבלת החלטות. 

היו"ר אתי לבני:

דלית, האם יש לך איזשהו פתרון?

דלית דרור:

אז צריך לשנות את החלטת הממשלה.


רבקה שקד:

לא. החלטת הממשלה זה רק לגבי ועדות איתור. אני הצגתי את ועדות האיתור כמשל.

קרן גייר:

אנחנו כותבים ועדה ציבורית שמוקמת על-ידי הממשלה, למעט ועדות מקצועיות, אבל אחר כך צריך להוסיף עוד משהו קטן.

מלי פולישוק-בלוך:

לא מקצועיות. 

היו"ר אתי לבני:

שמחייבות בעלי תפקידים.

קרן גייר:

שמחייבות בעלי תפקידים, אז צריך להוסיף שבוועדות המורכבות אך ורק מבעלי תפקידים- יהיו חייבים להוסיף נציגת ציבור אחת לפחות. 

דלית דרור:

אבל לא תמיד. 

היו"ר אתי לבני:

ואם זה מנכ"ל משרד הביטחון ומנכ"ל משרד האוצר, אז מה, צריך גם נציגת ציבור?

קרן גייר:

כן. 

דלית דרור:

מנכ"ל מקים צוות כדי לבדוק תוך שבועיים נושא, זה משונה להכניס שם נציג ציבור.

קרן גייר:

למה לא? על כל דבר הם "תופרים" לעצמם.

דלית דרור:

שלא לדבר על בעיות של סודיות שנגרמת כתוצאה מהכנסת נציגי ציבור.

קרן גייר:

איזה סודיות? למה שאישה תלך ותדליף?



מלי פולישוק-בלוך:

מה את מציעה, דלית?

דלית דרור:

שאנחנו נתייחס לוועדות שמורכבות בעיקרן מנציגים מקרב הציבור, ולגבי ועדות איתור אולי הנציבות תציע הצעה לתקן את החלטת הממשלה ולומר שבוועדות איתור – שזה באמת בעל רגישות מיוחדת משום שאלה הוועדות שממנות – אם ההרכב שנקבע איננו כולל אף אישה, אזי תהיה נציגת ציבור. בוועדות מכרזים, מינויים, באמת יש לכך רגישות מיוחדת.

מלי פולישוק-בלוך:

זה מאוד חשוב, את זה נעשה בנפרד – לגבי ועדות איתור.

דלית דרור:

בדרך של תיקון החלטת הממשלה. 

מלי פולישוק-בלוך:

נוציא זאת גם כסיכום של הישיבה – קריאה לממשלה.

קרן גייר:

עורכת דין קרן גייר, הרשות לקידום מעמד האישה, משרד ראש הממשלה. רציתי להתייחס לנושא של האכיפה. עד מתי נחוקק חוקים הצהרתיים שנמצאים בספר החוקים ואף אחד לא דואג לאכוף?

מלי פולישוק-בלוך:

אתם אחראים על האכיפה, לא אנחנו.

קרן גייר:

לכאורה, חוק שיווי זכויות האישה - רשום בסופו ששר המשפטים אחראי לאכיפה, ובזמנו חברת הכנסת יעל דיין החליטה שבשיתוף משרד המשפטים, הרשות למעמד האישה תקים מנגנון שיאכוף את זה.

הבעיה היתה שהגיעו למנגנון הזה נציגים לא מקצועיים שלא מתעסקים ביום-יום בנושא הייצוג ההולם, הם לא הבינו שום דבר, לקח ישיבות על ישיבות רק להזין אותם. 

מלי פולישוק-בלוך:

אז מה את מציעה? שלא נחוקק חוק עכשיו?

קרן גייר:

לא. אני מציעה כן להוסיף בסוף שהרשות למעמד האישה אחראית על אכיפת חוק זה, ואני קוראת לוועדה לחשוב על איזשהו מבנה שאנחנו כרגע עובדים עליו – יכול להיות שאתן יכולות להרים את הכפפה ולהציע. תשב ברשות למעמד האישה שופטת בדגם כפי שיש את רביבי, שהיא תוציא צו מינהלי איך נאכוף את זה שוועדה תתכנס ואין בה ייצוג הולם. 


היו"ר אתי לבני:

	אנחנו הולכים רחוק מדי.

מלי פולישוק-בלוך:

זה בדיוק כמו במינוי דירקטורים, שוועדת רביבי היא הגורם שמסנן, אז יש גורמים במשרד המשפטים שהם צריכים לפעול שזה יקרה.

קרן גייר:

אבל הם לא אוכפים את זה. הרשות למעמד האישה צריכה לאכוף. 

היו"ר אתי לבני:

אתם – הרשות עצמה - מנסים לאכוף את זה? 

קרן גייר:

אנחנו מנסים לאכוף, אבל כל עוד לא תהיה דמות כמו שופטת שתשב לצדנו ותוציא צו מינהלי שהוועדה לא יכולה להתכנס – הוועדה המייעצת לבנק ישראל לא רשאית להתכנס בתאריך כך וכך אם זה לא מתקיים – זה לא יעבוד.

היו"ר אתי לבני:

בתי המשפט יוציאו לכם צווים. 

קרן גייר:

לא, אנחנו לא רשאים לגשת לבית המשפט. 

רבקה שקד:

הם לא יכולים, הם רשות ממשלתית. 

היו"ר אתי לבני:

לא יכולים דרך הפרקליטות?

רבקה שקד:

לא. לתבוע את המדינה?

קרן גייר:

המדינה תתבע את עצמה? תהיה לנו שופטת שיושבת לצד הרשות והיא מוציאה צווים מינהליים לכל חוק שיווי זכויות האישה.

מלי פולישוק-בלוך:

בואו נעשה את זה אחרת. 

רבקה שקד:

הם מדברים על מנגנון ניפוי ראשוני גם למינויים בכירים, גם להרכבי ועדות.

מלי פולישוק-בלוך:

זה מאוד חשוב, אבל זה לא בחוק הזה.

קרן גייר:

למה? זה חוק שיווי זכויות לאישה.

היו"ר אתי לבני:

זה עניין יותר מדי גדול שאנחנו, תוך כדי הסתייגות בחוק אחר, נעשה את זה.

קרן גייר:

אני קוראת לכן באופן כללי.

היו"ר אתי לבני:

בואו נעביר את ההצעה הזאת.

מלי פולישוק-בלוך:

אני אשמח אם חברת הכנסת לבני מעונינת – לעשות שינוי חקיקה כללי ברוח הדברים שלך, אבל זה נפרד. ואז זה יחול גם על החוק, אבל אנחנו לא יכולים לקחת משהו שהוא תיקון ולשים עליו את זה. 

היו"ר אתי לבני:

אני הגשתי הצעת חוק לשוויון הזדמנויות בתעסוקה, שם חשבתי שייכנסו כל המקרים האלה של האכיפה, אבל זה לא כאן. אלה דברים יותר מדי גדולים כדי להכניס אותם לתוך התיקון הזה.

קרן גייר:

אבל אתן מורידות מכוחה של הרשות למעמד האישה.

היו"ר אתי לבני:

אנחנו לא מעלות ולא מורידות. 

רבקה שקד:

לא נוכל לעשות שימוש בחוק הזה למירב הוועדות שמוקמות יום-יום  בשירות המדינה ושאין בהן נשים, ויש הרבה מקרים כאלה.

מלי פולישוק-בלוך:

אז מה נכתוב? ועדות של הממשלה?

רבקה שקד:

השאלה גם אם צריך לכתוב ייצוג הולם. 

דלית דרור:

זה לא כל כך נדיר כמו ועדת טל. אם שר המשפטים ליבאי למשל הקים ועדה בראשות השופטת אוסטרובסקי-כהן לבחון את נושא חופש המידע בישראל, בעקבות המלצות הוועדה נחקק חוק חופש המידע.

מלי פולישוק-בלוך:

לא מדברים על זה.

דלית דרור:

זה לא פעם ביובל. 

מלי פולישוק-בלוך:

כיוון שאני יזמתי את הצעת החוק, אני מבקשת שיהיה ברור, ואגיד לכן מה היתה היוזמה להצעת החוק הזאת. 

במשרד התמ"ת יש המדען הראשי, ששם יש ועדות מחקר. אמנם הסכומים בינתיים הצטמצמו, אבל הסכום העיקרי שהולך למו"פ נקבע בוועדות מחקר. במשך הרבה מאוד שנים לא היתה שם אף אישה.

היום, בגלל תוקף תפקידן – כפי שציינו קודם – יש שם שתי נשים, אבל כשלא היו נשים מתוקף תפקידן, לא היו נשים, וכשאין נשים – הבנים חילקו לחברים שלהם. 

מכאן נולד החוק, לא מהמקרה של השר שטרית בנושא התחבורה.

רבקה שקד:

זו לא ועדה ציבורית.

מלי פולישוק-בלוך:

זה לא רק ועדה ציבורית שפעם הולכים לתקוף איזשהו נושא. ממש לא. זה היום-יום של הממשלה. 

אני מסכימה שיש כאן בעייתיות, ותוקף תפקידן כאן הוא חשוב ולכן אני מוכנה לסייג הזה, אבל הסייג הזה לא יכול לגרום לכך שאנחנו מצמצמים את זה רק לוועדות מיוחדות במינן. 

דלית דרור:

לא, להפך. נתתי את הדוגמה הזאת כי זה אחד מני מקרים רבים שלמשל במשרד המשפטים מוקמות ועדות כדי לבחון נושאי חקיקה מסוימים. פעם זה רוט-לוי – שזה רחב מאוד, יש שם המון חקיקה שהיא המליצה, אבל לבחון את תקנות סדר הדין האזרחי ולבחון את נושא הפיצויים לתאונות דרכים. 



מלי פולישוק-בלוך:

אנחנו מדברים על השגרה, לא על הדברים המיוחדים.

דלית דרור:

כל פעם יש ועדות שמוקמות כדי לעשות איזו רפורמה בחוק. זה לא משהו שהוא פעם ביובל. 

מלי פולישוק-בלוך:

למה לא לחפש מונח אחר ל"ציבורי"?

דלית דרור:

זה נראה לי נכון לומר, אנחנו נוכל אולי להגדיר ועדות שעיקרן נציגי ציבור. אם אתם רוצים הגדרה – זאת אפשרות.

מלי פולישוק-בלוך:

ועדות שמשרדי הממשלה ממנים, למעט מי שמתוקף תפקידו. זו צריכה להיות מטרייה רחבה, למעט כך וכך. 

גם הסייג הזה הוא בעייתי, הוא עלול לגרום לכך ששרים שרוצים – יבחרו מלכתחילה את אלה שממלאים תפקידים שהם רק גברים, גם זה עלול להיות. הרי אפשר לבנות ועדות לפי מי שממלא את התפקיד.

דלית דרור:

אבל בוועדות שמורכבות בצורה משולבת מבעלי תפקידים ונציגי ציבור, את רוצה שזה יחול, נכון?

מלי פולישוק-בלוך:

ודאי.

דלית דרור:

אבל אם יוצא שכל הפקידים הם פקידות? כל מנהלי האגפים וכו'. זה קורה לא פעם. 

מלי פולישוק-בלוך:

כתוב ייצוג הולם לשני המינים. 

היו"ר אתי לבני:

הוועדה לעניין "פינוי פיצוי" היתה מורכבת רק מגברים. משהו לא תקין בכך שזה רק גברים. 

מרינה סולודקין:

מה שלא תקין - ואני פונה לבג"ץ – שהם שכחו לתת פיצויים לעובדים שלא גרים בשטחים. 

היו"ר אתי לבני:

זה לא נכון. יש סעיפי פיצויים, אבל זה לא שייך. 

מלי פולישוק-בלוך:

זה סיפור אחר. איך אנחנו פותרים את הבעיה של הציבורי? אני לא רוצה שזה לא יחול בעצם על חיי היום-יום של הממשלה. הרי זאת הכוונה המרכזית של החוק.

קרן גייר:

אז כל ועדה שהממשלה הקימה.

דלית דרור:

למעט כאשר היא ממנה בגלל התפקיד, ואז אנחנו צריכים לתקוף זאת בדרך אחרת. לא בקצה, אלא מלכתחילה לדאוג לקידום נשים כך שהן יגיעו לתפקידים של מנהלי אגפים וכו'.

היו"ר אתי לבני:

ולהיות ערים לכך בכל ועדה ציבורית כזאת. אם אני הייתי ערה לכך שבוועדה שעוסקת ב"פינוי פיצוי" יש רק מנכ"לים גברים מכל המשרדים – היינו דורשים. 

מלי פולישוק-בלוך:

האם את מוכנה להוריד את המילה "ציבורי"?

דלית דרור:

לא, אין לי מנדט לעשות את זה. זה היה סיכום מפורש. אתם ביקשתם הגדרה, אז  לקראת הישיבה הזאת אמרנו: אולי ועדות שעיקרן בנציגים, או לגבי הנציגים, או ועדות שיש בהן נציגי ציבור.

היו"ר אתי לבני:

	לא עיקרן, אלא שבהן נציגי ציבור. אפילו מעט, לא משנה. צריך לעשות את האיזון.

דלית דרור:

	בסדר. ועדות שיש בהן נציגי ציבור.

רבקה שקד:

	בתוך הממשלה בחיי היום-יום יש פעמים רבות ועדות שהן לא מוגדרות. זה לא שכתוב באיזשהו מקום כמו אותן ועדות איתור שצריך להיות דווקא מנהל חטיבה זאת, מנהל אגף זה. יש לשר שיקול דעת להרחיב הרבה פעמים, להגמיש, מתוך מודעות לכך שצריכה להיות אישה.

מלי פולישוק-בלוך:

	בואו ביחד - הוועדה למעמד האישה ואתם – נבקש החלטת ממשלה שכל שר ושרה במדינת ישראל שמקימים ועדה, ישימו את לבם לכך שכשהם בונים את הוועדה – יבדקו שיש שם נציגות לנשים. 

היו"ר אתי לבני:

	לרבות ממלאי תפקידים. 

מלי פולישוק-בלוך:

	בוודאי.

דלית דרור:

	אני משוכנעת שתמצאו אוזן קשבת אצל שרת המשפטים בהקשר הזה.

היו"ר אתי לבני:

	צריך להעלות את זה על הכתב, להכניס את זה לתוך הסעיף.

מלי פולישוק-בלוך:

	כהחלטת ממשלה.

דלית דרור:

	זה עדיף שתהיה גם החלטת ממשלה. אפשר לפעמים לקחת את מנהל האגף ואת המשנה למנהל האגף.

מלי פולישוק-בלוך:

	סיכמנו? נשאיר את זה ככה, ואנחנו נבקש – יחד עם שרת המשפטים ואתן, רבקה – החלטת ממשלה בנושא הזה, כנורמה. החוק הזה מוביל את הנורמה, החלטת הממשלה תלך בעקבות ה"אני מאמין" של החוק הזה, ובמקביל אנחנו נבדוק ועדות סטטוטוריות שקיימות היום על-פי חוק. אולי אתם תעשו זאת ברשות למעמד האישה.

קרן גייר:

	אנחנו יכולות. 

מלי פולישוק-בלוך:

	תבדקו את כל המועצות הציבוריות כדי לראות איך מחייבים להכניס שם אישה – סעיף מסוים – ואז תקפנו את הבעיה מכמה היבטים. אם נראה אחר כך ששכחנו משהו – נשנה את זה.

היו"ר אתי לבני:

	ובנושא שאת העלית, לעניין אכיפה, אנחנו רואים את הצורך לאכוף את הדברים האלה ולמצוא פתרון במסגרת החקיקה לנושא אכיפה – לא בחוק הזה ולא כעת. ננהל דיון שלם, עם מסקנות, אבל לא כאן. 

הלית כהן:

	לפני כשנתיים - בעקבות עתירה שהשדולה הגישה - יצאו הנחיות היועץ המשפטי לממשלה בנושא של ייצוג הולם לנשים לכלל משרדי הממשלה. אולי הכיוון יכול להיות לפנות להנחיות האלה ולתקן את הנחיות היועץ המשפטי לממשלה.

קרן גייר:

	אנחנו פנינו על ימין ועל שמאל ליועץ החדש, הוא לא מתפנה לכך. 

היו"ר אתי לבני:

	תעבירו את זה אלינו, נראה מה ניתן לעשות. 

הלית מגידו:

	ניסחנו משהו לא מחייב. 

דלית דרור:

	האם אין איזו כפילות, שמה שמופיע בהגדרה כבר מופיע בטקסט? נוסח אפשר לתקן אחר כך. 

הלית מגידו:

	אנחנו נתקן את חוק שיווי זכויות האישה, את סעיף 6ג, כך שייווסף הטקסט הבא: "בקרב נציגים בוועדה ציבורית שאינם מתמנים מכוח תפקידם, יינתן ביטוי הולם לייצוגם של בני שני המינים ככל שניתן בנסיבות העניין; לענין זה "ועדה ציבורית" – ועדה שמונתה על-ידי הממשלה או על-ידי אחד השרים, שיש בה נציגי ציבור".

מלי פולישוק-בלוך:

	ובהחלטות של הוועדה אנחנו נוסיף את כל היתר.

היו"ר אתי לבני:

	אנחנו מצביעים על הנוסח. מי בעד?

ה צ ב ע ה

בעד – 3
נגד – אין
נמנעים – אין
הצעת חוק שיווי זכויות האישה (תיקון – ייצוג הולם בוועדות), התשס"ד-2004,
נתקבלה בקריאה ראשונה.

היו"ר אתי לבני:

	התקבל פה אחד. 

	תודה רבה, הישיבה נעולה.

הישיבה ננעלה בשעה 10:10.
